P R O T O K O L
proti pašovaniu migrantov po súši, po mori a letecky, doplňujúci Dohovor OSN proti nadnárodnému organizovanému zločinu

Preambula

	Štáty, zmluvné strany tohto protokolu,

	vyhlasujúc, že účinné kroky na predchádzanie a boj proti pašovaniu migrantov po súši, po mori a letecky si vyžadujú ucelený medzinárodný prístup, vrátane spolupráce, výmeny informácií a iných náležitých opatrení, vrátane sociálno-ekonomických opatrení na národnej, regionálnej a medzinárodnej úrovni,

	odvolávajúc sa na rezolúciu Valného zhromaždenia 54/212 z 22. decembra 1999, v ktorej vyzvalo členské štáty a systém Organizácie Spojených národov na posilnenie medzinárodnej spolupráce v oblasti medzinárodnej migrácie a rozvoja s cieľom čeliť hlavným príčinám migrácie, najmä tým, ktoré sa týkajú biedy a na maximalizáciu výhod medzinárodnej migrácie pre zainteresovaných a  podporilo príslušné interregionálne, regionálne a subregionálne mechanizmy, aby naďalej čelili otázkam migrácie a rozvoja,

	presvedčené o potrebe poskytnúť migrantom ľudské zaobchádzanie a plnú ochranu ich práv,

	berúc do úvahy skutočnosť, že napriek práci uskutočnenej na iných medzinárodných fórach, neexistuje univerzálny nástroj, ktorý by sa zaoberal všetkými aspektmi pašovania migrantov a inými súvisiacimi otázkami, 

	znepokojené podstatným nárastom aktivít organizovaných zločineckých skupín pri pašovaní migrantov a iných súvisiacich kriminálnych aktivít vymedzených v tomto protokole, ktoré spôsobujú veľkú škodu dotknutým štátom,

	znepokojené tiež tým, že pašovanie migrantov môže ohroziť životy alebo bezpečnosť dotknutých migrantov,

	odvolávajúc sa na rezolúciu Valného zhromaždenia 53/111 z 9. decembra 1998, v ktorej rozhodlo vytvoriť otvorený medzivládny ad hoc výbor na prípravu uceleného medzinárodného dohovoru proti nadnárodnému organizovanému zločinu a posúdenia prípravy, okrem iného, medzinárodného nástroja venovaného nedovolenému obchodovaniu a preprave migrantov, a to aj po mori,

	presvedčené, že doplnenie Dohovoru Organizácie Spojených národov proti nadnárodnému organizovanému zločinu medzinárodným nástrojom proti pašovaniu migrantov po súši, po mori a letecky bude užitočné pri predchádzaní a boji s týmto zločinom,

dohodli sa    t a k t o :

I.  VŠEOBECNÉ USTANOVENIA

Článok 1
Vzťah k Dohovoru Organizácie Spojených národov proti nadnárodnému organizovanému zločinu

		1. Tento protokol dopĺňa Dohovor proti nadnárodnému organizovanému zločinu. Bude interpretovaný spolu s dohovorom.

		2. Ustanovenia dohovoru sa uplatňujú mutatis mutandis na tento protokol, pokiaľ v ňom nie je ustanovené inak.

		3. Trestné činy, ustanovené v súlade s článkom 6 tohto protokolu sa považujú za ustanovené v súlade s dohovorom.

Článok 2
Cieľ

	Cieľom tohto protokolu je predchádzanie a boj proti pašovaniu migrantov, ako aj podpora spolupráce  medzi štátmi, zmluvnými stranami za týmto účelom, pričom budú chránené práva pašovaných migrantov.

Článok 3
Použitie pojmov

	Na účely tohto protokolu:
(a) „pašovanie migrantov„ je sprostredkovanie nelegálneho vstupu osoby do štátu, zmluvnej strany, ktorého táto osoba nie je štátnym príslušníkom alebo nemá v ňom trvalý pobyt, s cieľom získať priamo alebo nepriamo finančnú alebo inú materiálnu výhodu;
(b) „nelegálny vstup„ je prekročenie hraníc bez splnenia nevyhnutných požiadaviek na legálny vstup do prijímajúceho štátu;
(c) „falošný cestovný doklad alebo doklad totožnosti„ je akýkoľvek cestovný doklad alebo doklad totožnosti, ktorý:
(i) bol protizákonne vyrobený alebo pozmenený nejakým materiálnym spôsobom, kýmkoľvek iným, ako osobou alebo príslušným orgánom oprávneným v mene štátu vyrábať alebo vydávať cestovné doklady alebo doklady totožnosti; alebo
(ii) bol nesprávne vydaný alebo získaný skreslením skutočnosti, korupciou, hrozbou násilia alebo iným protizákonným spôsobom; alebo
(iii) bol použitý osobou, ktorá nie je oprávnený držiteľ;
(d) 	„loď„ je vodné plavidlo akéhokoľvek typu, vrátane bezvýtlakového plavidla a hydroplánov, ktoré je použité alebo schopné na použitie ako dopravný prostriedok na vode, okrem vojnových lodí, pomocných síl vojnového námorníctva alebo iných lodí, ktoré vlastní alebo prevádzkuje vláda a ktoré sú momentálne používané len na vládne neobchodné služby.

Článok 4
Rozsah pôsobnosti

	Tento protokol, ak v ňom nie je ustanovené inak, sa uplatňuje na predchádzanie, vyšetrovanie a stíhanie trestných činov ustanovených v súlade s článkom 6 tohto protokolu, ak trestné činy majú nadnárodnú povahu a boli spáchané s účasťou organizovanej zločineckej skupiny, ako aj na ochranu práv osôb, ktoré boli predmetom takýchto trestných činov.

Článok 5
Trestná zodpovednosť migrantov

	Migranti nepodliehajú trestnému stíhaniu podľa tohto protokolu kvôli skutočnosti, že boli predmetom konania vymedzeného v článku 6 tohto protokolu.

Článok 6
Kriminalizácia

		1. Každý štát, zmluvná strana, prijme také legislatívne a iné opatrenia, ktoré môžu byť potrebné na stanovenie za trestný čin konanie spáchané úmyselne a s cieľom priamo alebo nepriamo získať finančnú alebo inú materiálnu výhodu:
(a) 	 pašovanie migrantov;
(b)  nasledujúce konania, ak sú spáchané s cieľom umožniť pašovanie migrantov:
(i)  výroba falošného cestovného dokladu alebo dokladu totožnosti;
(ii) zaobstaranie, poskytovanie alebo držba takéhoto dokladu;
(c) 	umožnenie zotrvať v príslušnom štáte osobe, ktorá nie jeho štátnym príslušníkom ani nemá trvalý pobyt na jeho území, bez splnenia podmienok potrebných na legálne zotrvanie v štáte, a to spôsobom uvedeným v písm. (b) tohto odseku alebo akýmkoľvek iným nezákonným spôsobom.

3. 	Každý štát, zmluvná strana, prijme taktiež také legislatívne a iné opatrenia, ktoré môžu byť potrebné na ustanovenie konaní ako trestných činov, ak ide o:
(a)  pokus spáchať trestný čin ustanovený v súlade s odsekom 1 tohto článku za podmienok základných zásad svojho právneho poriadku;
(b) účastníctvo na trestnom čine ustanovenom v súlade s odsekom 1 písm. (a), písm. (b) bod (i) alebo písm. (c) tohto článku a za podmienok základných zásad svojho právneho poriadku, účastníctvo na trestnom čine ustanovenom v súlade s odsekom 1 písm. (b) bod (ii) tohto článku;
(c) organizovanie alebo navádzanie iných osôb na spáchanie trestného činu ustanoveného v súlade s odsekom 1 tohto článku.

		3. Každý štát, zmluvná strana, prijme také legislatívne a iné opatrenia, ktoré môžu byť potrebné na ustanovenie priťažujúcich okolností k trestným činom ustanoveným v súlade s odsekom 1 písm. (a), písm. (b) bod (i) a písm. (c) tohto článku a za podmienok základných zásad právneho systému k trestným činom ustanoveným v súlade s odsekom 2 písm. (b) a (c) tohto článku, okolnosti:
(a)  ktoré ohrozujú alebo môžu ohroziť životy alebo bezpečnosť týchto migrantov; alebo
(b)  ktoré znamenajú neľudské alebo ponižujúce zaobchádzanie, vrátane zneužívania takýchto migrantov.

      	4. Ustanovenia tohto protokolu nebránia štátu, zmluvnej strane, prijať opatrenia proti osobe, ktorej konanie je trestným činom podľa jeho vnútroštátneho práva.

II. 	PAŠOVANIE MIGRANTOV PO MORI

Článok 7
Spolupráca

	Štáty, zmluvné strany, budú v súlade s medzinárodným morským právom spolupracovať v najväčšom možnom rozsahu pri predchádzaní a potláčaní pašovania migrantov po mori. 

Článok 8
Opatrenia proti pašovaniu migrantov po mori

		1. Štát, zmluvná strana, ktorá má opodstatnené dôvody domnievať sa, že loď, ktorá pláva pod jej vlajkou alebo tvrdí, že je u nej registrovaná, loď, ktorá je bez štátnej príslušnosti alebo aj keď pláva pod cudzou vlajkou alebo odmieta ukázať vlajku, má v skutočnosti štátnu príslušnosť príslušného štátu, zmluvnej strany, je zapojená do pašovania migrantov po mori, môže požadovať pomoc iných štátov, zmluvných strán, pri potláčaní používania lode na tento účel. Požiadaný štát, zmluvná strana, poskytne pomoc v rozsahu svojich možností.

		2. Štát, zmluvná strana, ktorá má opodstatnené dôvody domnievať sa, že loď vykonávajúca slobodu plavby v súlade s medzinárodným právom a pláva pod vlajkou alebo vykazuje registračné znaky iného štátu, zmluvnej strany, je zapojená do pašovania migrantov po mori, môže to oznámiť štátu vlajky, požadovať potvrdenie registrácie a ak sa to potvrdí, požadovať od štátu vlajky súhlas na prijatie náležitých opatrení vo vzťahu k tejto lodi. Štát vlajky môže dať žiadajúcemu štátu súhlas, inter alia :
(a) 	na vstup na loď;
(b) 	na prehliadku lode a
(c) 	na prijatie náležitých opatrení vo vzťahu k lodi, osobám a nákladu na palube spôsobom, na ktorý dal súhlas štát vlajky, ak sa nájdu dôkazy, že loď je zapojená do pašovania migrantov po mori.

		3. Štát, zmluvná strana, ktorá prijala akékoľvek opatrenie v súlade s odsekom 2 tohto článku ihneď oznámi príslušnému štátu vlajky výsledky tohto opatrenia.

		4. Štát, zmluvná strana, bezodkladne odpovie na žiadosť iného štátu, zmluvnej strany, aby sa určilo, či loď, ktorá tvrdí, že je u nej registrovaná alebo pláva pod jej vlajkou, je na to oprávnená a na žiadosť o súhlas v súlade s odsekom 2 tohto článku.

		5. Štát vlajky môže v súlade s článkom 7 tohto protokolu podmieniť svoj súhlas podmienkami, ktoré sa dohodnú medzi ním a žiadajúcim štátom, vrátane podmienok týkajúcich sa zodpovednosti a rozsahu účinných opatrení, ktoré je potrebné prijať. Štát, zmluvná strana, neprijme žiadne dodatočné opatrenia bez výslovného súhlasu štátu vlajky, okrem opatrení nevyhnutných  na odvrátenie nebezpečenstva bezprostredne ohrozujúceho životy osôb alebo tých, ktoré vyplývajú z príslušných dvojstranných a mnohostranných zmlúv.
	
		6. Každý štát, zmluvná strana, určí orgán alebo ak je to potrebné orgány, na prijímanie a vybavovanie žiadostí o pomoc, o potvrdenie registrácie alebo o práve lode plávať pod jeho vlajkou a o súhlas prijať náležité opatrenia. Takéto určenie bude oznámené prostredníctvom generálneho tajomníka všetkým ostatným štátom, zmluvným stranám, v lehote jedného mesiaca od jeho určenia.
	
		7. Štát, zmluvná strana, ktorá má opodstatnené dôvody domnievať sa, že loď je zapojená do pašovania migrantov po mori a je bez štátnej príslušnosti alebo ju možno pokladať za loď bez štátnej príslušnosti, je oprávnená vstúpiť na palubu a vykonať prehliadku lode. Ak sa nájdením dôkazu potvrdí podozrenie, štát, zmluvná strana, prijme náležité opatrenia v súlade s príslušným vnútroštátnym a medzinárodným právom.

Článok 9
Ochranné ustanovenia

    	 1. Ak štát, zmluvná strana, prijme opatrenia proti lodi v súlade s článkom 8 tohto protokolu:
(a)  zabezpečí bezpečnosť a ľudské zaobchádzanie s osobami na palube;
(b)  vezme do úvahy náležitú potrebu neohroziť bezpečnosť lode a jej náklad;
(c)  vezme do úvahy náležitú potrebu nepoškodiť obchodné a právne záujmy štátu vlajky alebo iného zainteresovaného štátu;
(d)  zabezpečiť v rámci dostupných možností, aby akékoľvek opatrenie prijaté vo vzťahu k lodi bolo environmentálne nezávadné.

		2. Ak sa dôvody na opatrenia vykonané v súlade s článkom 8 tohto protokolu preukážu ako neopodstatnené, lodi sa poskytne odškodnenie za akúkoľvek stratu alebo škodu, ktorú utrpela, avšak iba ak loď nespáchala žiaden čin, ktorý by ospravedlňoval prijaté opatrenia.

		3. Akékoľvek opatrenie prijaté, ustanovené alebo realizované v súlade s touto kapitolou sa vykoná s náležitým ohľadom na potrebu nezasahovať alebo neovplyvniť:
(a) 	práva a záväzky a výkon jurisdikcie pobrežných štátov v súlade s medzinárodným morským právom; alebo
(b) 	orgány štátu vlajky pri výkone jurisdikcie a kontroly v administratívnych, technických a sociálnych otázkach týkajúcich sa lode.

		4. Akékoľvek opatrenie prijaté na mori podľa tejto kapitoly vykoná iba vojnová loď alebo vojenské lietadlo alebo iná loď alebo lietadlo zreteľne označené a identifikovateľné ako vykonávajúce vládne služby a oprávnené na tento účel.

III. PREVENCIA, SPOLUPRÁCA A INÉ OPATRENIA

Článok 10
Informácie

		1. Bez dotknutia článkov 27 a 28 dohovoru, štáty, zmluvné strany, najmä tie, ktoré majú spoločné hranice alebo sa nachádzajú na trasách, po ktorých sú migranti pašovaní, si na účely dosiahnutia cieľov tohto protokolu budú navzájom vymieňať v súlade s ich príslušným vnútroštátnym právnym a administratívnym systémom relevantné informácie najmä o otázkach:
(a)  miest nalodenia a určenia, ako aj ciest, prepravcov a dopravných prostriedkov, známych ako alebo podozrivých z toho, že sú používané organizovanou zločineckou skupinou zaoberajúcou sa konaním vymedzeným v článku 6 tohto protokolu;
(b)  totožnosti a metód organizácií alebo organizovaných zločineckých skupín, ktoré sú známe alebo podozrivé z toho, že sa zaoberajú konaním vymedzeným v článku 6 tohto protokolu;
(c) pravosti a náležitej forme cestovných dokladov vydaných štátom, zmluvnou stranou, a o krádeži alebo podobnom zneužití nevyplnených cestovných dokladov alebo dokladov totožnosti;
(d) prostriedkov a metód ukrývania a prepravy osôb, protiprávneho pozmeňovania, rozmnožovania alebo zaobstarávania alebo iného zneužívania cestovných dokladov alebo  dokladov totožnosti používaných pri konaní vymedzenom v článku 6 tohto protokolu a spôsobov ich odhaľovania;
(e) legislatívnych skúseností a praxe a opatrení na predchádzanie a boj s konaním vymedzeným v článku 6 tohto protokolu  a
(f) vedeckých a technologických informácií užitočných pri presadzovaní práva, ako aj pri zvýšení ich schopnosti na predchádzanie, odhaľovanie a vyšetrovanie konania vymedzeného v článku 6 tohto protokolu a na stíhanie osôb na ňom zúčastnených.

		2. Štát, zmluvná strana, ktorá prijme informácie, vyhovie akejkoľvek žiadosti zmluvnej strany, ktorá odoslala informácie, na ktoré stanovila obmedzenie ich použitia.

Článok 11
Opatrenia na hraniciach

		1. Bez dotknutia medzinárodných záväzkov vo vzťahu k voľnému pohybu osôb, štáty, zmluvné strany, posilnia v možnom rozsahu hraničné kontroly, ktoré môžu byť potrebné na predchádzanie a odhaľovanie pašovania migrantov.

		2. Každý štát, zmluvná strana, prijme legislatívne alebo iné náležité opatrenia na predchádzanie v prípustnom rozsahu, aby dopravné prostriedky prevádzkované komerčnými prepravcami boli použité pri spáchaní trestných činov ustanovených v súlade s článkom 6 odsek 1 písm. (a) tohto protokolu.

		3. Ak je to náležité, a bez dotknutia použiteľných medzinárodných dohovorov, takéto opatrenia zahrňuje ustanovenie záväzkov komerčných prepravcov, vrátane dopravnej spoločnosti alebo majiteľa alebo prevádzkovateľa akéhokoľvek dopravného prostriedku, aby sa ubezpečili, že všetci pasažieri sú držiteľmi cestovných dokladov, ktoré sú potrebné na vstup do prijímajúceho štátu.

		4. Každý štát, zmluvná strana, prijme potrebné opatrenia v súlade so svojím vnútroštátnym právom na ustanovenie sankcií na prípady porušenia povinností vymedzených v odseku 3 tohto článku.

		5. Každý štát, zmluvná strana, zváži prijatie opatrení, ktoré umožňujú v súlade s jeho vnútroštátnym právom odoprieť vstup alebo zrušiť víza osoby, ktorej bola preukázaná účasť na spáchaní trestného činu ustanoveného v súlade s týmto protokolom.

		6. Bez dotknutia článku 27 dohovoru štáty, zmluvné strany, posúdia posilnenie spolupráce medzi svojimi úradmi hraničnej kontroly, okrem iného, zriadením a udržiavaním priamych komunikačných kanálov.

Článok 12
Bezpečnosť a kontrola dokladov

	Každý štát, zmluvná strana, prijme také opatrenia, ktoré v rámci dostupných prostriedkov môžu byť potrebné:

(a)  na zabezpečenie, aby cestovné doklady alebo doklady totožnosti ním vydané mali takú kvalitu, že nemôžu byť ľahko zneužité a jednoducho sfalšované alebo protiprávne pozmenené, kopírované alebo vydané; a
(b) na zabezpečenie nedotknuteľnosti a bezpečnosti cestovných dokladov alebo dokladov totožnosti vydaných štátom, zmluvnou stranou, alebo v jeho mene a na predchádzanie ich protiprávneho vyhotovenia, vydania alebo použitia.

Článok 13
Legitímnosť a platnosť dokladov

	Na žiadosť iného štátu, zmluvnej strany, štát, zmluvná strana, v súlade so svojím vnútroštátnym právom v primeranej lehote overí legitímnosť a platnosť cestovného dokladu alebo dokladu totožnosti vydaného v jeho mene alebo ktorý bol údajne v jeho mene vydaný a je podozrenie, že je použitý na účely konania vymedzeného v článku 6 tohto protokolu.

Článok 14
Odborná príprava a technická spolupráca

		1. Štáty, zmluvné strany, zabezpečia alebo posilnia špecializovanú odbornú prípravu pre prisťahovaleckých a iných príslušných úradníkov na predchádzanie konania vymedzeného  v článku 6 tohto protokolu a na ľudské zaobchádzanie s migrantmi, ktorí sú predmetom takéhoto konania, pričom sa rešpektujú ich práva vymedzené v tomto protokole.

		2. Štáty, zmluvné strany, budú spolupracovať medzi sebou a s príslušnými medzinárodnými organizáciami a inými zložkami občianskej spoločnosti, aby náležite zabezpečili, že bude k dispozícii na ich územiach primeraná odborná príprava personálu na predchádzanie, boj a odstránenie konania vymedzeného v článku 6 tohto protokolu a na ochranu práv migrantov, ktorí sú predmetom takéhoto konania. Takáto odborná príprava zahŕňa:
(a)  zlepšenie bezpečnosti a kvality cestovných dokumentov;
(b)  rozpoznávanie a odhaľovanie falošných cestovných dokladov alebo dokladov totožnosti;
(c) zhromažďovanie  kriminálneho spravodajstva  týkajúceho sa najmä identifikácie organizovaných zločineckých skupín známych ako alebo podozrivých z toho, že sa zaoberajú konaním vymedzeným v článku 6 tohto protokolu, metód používaných na prepravu pašovaných migrantov, zneužívania cestovných dokladov alebo dokladov totožnosti na účely konania vymedzeného v článku 6 a spôsobov ukrývania používaných na pašovanie migrantov;
(d)  zlepšenie postupov na odhalenie pašovaných osôb na tradičných a netradičných vstupných a výstupných bodoch; a
(e) ľudské zaobchádzanie s migrantmi a ochranu ich práv, ako sú vymedzené v tomto protokole.

		3. Štáty, zmluvné strany, s relevantnými skúsenosťami zvážia poskytnutie technickej pomoci štátom, ktoré sú častými krajinami pôvodu alebo tranzitu osôb, ktoré sú predmetom konania vymedzeného v článku 6 tohto protokolu. Štáty, zmluvné strany, vyvinú všetko úsilie na poskytnutie potrebných zdrojov, ako sú dopravné prostriedky, počítačové systémy a čítacie zariadenia na doklady, na boj proti konaniu vymedzenému v článku 6.

Článok 15
Iné preventívne opatrenia

		1. Každý štát, zmluvná strana, prijme opatrenia, aby sa zaistilo, že sa zabezpečia alebo posilnia informačné programy na zvýšenie informovanosti verejnosti o tom, že konanie vymedzené v článku 6 tohto protokolu je trestnou činnosťou často uskutočňovanou organizovanými zločineckými skupinami pre prospech a že vystavuje vážnemu riziku dotknutých migrantov.

		2. V súlade s článkom 31 dohovoru, štáty, zmluvné strany, budú spolupracovať v oblasti verejných informácií na účely predchádzania tomu, aby sa potenciálni migranti stali obeťami organizovaných zločineckých skupín.

		3. Každý štát, zmluvná strana, náležitým spôsobom podporí a posilní rozvojové programy a spoluprácu na národných, regionálnych a medzinárodných úrovniach, berúc do úvahy sociálno-ekonomické reality migrácie a s osobitným dôrazom na ekonomicky a sociálne postihnuté oblasti, s cieľom bojovať proti základným sociálmo-ekonomickým príčinám pašovania migrantov, ako sú chudoba a nízky stupeň rozvoja.

Článok 16
Opatrenia na ochranu a pomoc

		1. Pri realizácii tohto protokolu, štáty, zmluvné strany, prijmú v súlade so svojimi záväzkami podľa medzinárodného práva, všetky náležité opatrenia, ak je to potrebné aj legislatívne, na zachovanie a ochranu práv osôb, ktorí sú predmetom konania vymedzeného v článku 6 tohto protokolu, ako sú ustanovené podľa aplikovateľných noriem medzinárodného práva, a to najmä právo na život, právo nebyť podrobený mučeniu alebo inému krutému, neľudskému alebo ponižujúcemu zaobchádzaniu alebo trestu.

		2. Každý štát, zmluvná strana, prijme náležité opatrenia, aby sa migrantom poskytla náležitá ochrana pred násilím, ktorému môžu byť podrobení zo strany jednotlivcov alebo skupín z dôvodu, že sú predmetom konania vymedzeného v článku 6 tohto protokolu.

		3. Každý štát, zmluvná strana, poskytne náležitú pomoc migrantom, ktorých životy alebo bezpečnosť sú ohrozené z dôvodu, že sú predmetom konania vymedzeného v článku 6 tohto protokolu.

		4. Pri uplatňovaní ustanovení tohto článku, štáty, zmluvné strany, vezmú do úvahy osobitné potreby žien a detí.

		5. V prípade väzby osoby, ktorá je predmetom konania vymedzeného v článku 6 tohto protokolu každý štát, zmluvná strana, splní svoje záväzky podľa Viedenského dohovoru o konzulárnych stykoch1 v použiteľných prípadoch, vrátane povinnosti oboznámiť bez meškania dotknutú osobu o ustanoveniach týkajúcich sa oznámenia a kontaktu s konzulárnym úradníkom.

Článok 17
Dohody a opatrenia 

	Štáty, zmluvné strany, posúdia uzavretie dvojstranných alebo regionálnych dohôd a vykonávacích opatrení alebo memoránd, ktorých cieľom je:
(a)  ustanovenie najvhodnejších a najúčinnejších opatrení na predchádzanie a boj proti konaniu vymedzenému v článku 6 tohto protokolu; alebo
(b)  posilnenie ustanovení tohto protokolu medzi nimi.

Článok 18
Návrat pašovaných migrantov

		1. Každý štát, zmluvná strana, súhlasí s tým, že bez neprimeraného alebo neodôvodneného odkladu uľahčí a akceptuje návrat osoby, ktorá je predmetom konania vymedzeného v článku 6 tohto protokolu a ktorá je jeho štátnym príslušníkom alebo má právo trvalého pobytu na jeho území v čase návratu.

		2. Každý štát, zmluvná strana, posúdi v súlade s jeho vnútroštátnym právom možnosť uľahčiť a akceptovať návrat osoby, ktorá je predmetom konania vymedzeného v článku 6 tohto protokolu a ktorá mala právo trvalého pobytu na jeho území v čase vstupu do prijímajúceho štátu.

		3. Na žiadosť prijímajúceho štátu, zmluvnej strany, si požiadaný štát, zmluvná strana, bez neprimeraného a neodôvodneného odkladu overí, či osoba, ktorá je predmetom konania vymedzeného v článku 6 tohto protokolu, je jeho štátnym príslušníkom alebo má právo trvalého pobytu na jeho území.

		4. S cieľom uľahčiť návrat osoby, ktorá je predmetom konania vymedzeného v článku 6 tohto protokolu a je bez náležitých dokladov, štát, zmluvná strana, ktorého je táto osoba štátnym príslušníkom, alebo na území ktorého má právo trvalého pobytu, vysloví súhlas na žiadosť prijímajúceho štátu, zmluvnej strany, s vydaním takých cestovných dokladov alebo iných povolení, aké môžu byť potrebné na to, aby sa osobe umožnilo cestovať a opätovne vstúpiť na jeho územie.

		5. Každý štát, zmluvná strana, ktorý sa zúčastňuje návratu osoby, ktorá je predmetom konania vymedzeného v článku 6 tohto protokolu, prijme všetky náležité opatrenia na zrealizovanie návratu riadnym spôsobom a s náležitým ohľadom na bezpečnosť a dôstojnosť osoby.

		6. Štáty, zmluvné strany, môžu spolupracovať s príslušnými medzinárodnými organizáciami pri realizácii tohto článku.
		7. Práva poskytnuté osobám, ktoré sú predmetom konania vymedzeného v článku 6 tohto protokolu podľa vnútroštátneho práva prijímajúceho štátu, zmluvnej strany, nie sú týmto článkom dotknuté.

		8. Tento článok neovplyvňuje záväzky vzniknuté na základe akejkoľvek inej použiteľnej dvojstrannej alebo mnohostrannej zmluvy alebo akejkoľvek inej aplikovateľnej vykonávacej dohody alebo dojednania, ktoré úplne alebo čiastočne upravujú návrat osôb, ktoré sú predmetom konania vymedzeného v článku 6 tohto protokolu.

IV. ZÁVEREČNÉ  USTANOVENIA

Článok 19
Ochranné ustanovenie

		1. Nič v tomto protokole neovplyvňuje iné práva, záväzky a zodpovednosť štátov a jednotlivcov podľa medzinárodného práva, vrátane medzinárodného humanitárneho práva a medzinárodného práva ľudských práv, najmä Dohovoru z roku 19512 a Protokol z roku 19673 týkajúce sa postavenia utečencov a princípu nevypovedania tak, ako sú v nich obsiahnuté.

	2. Opatrenia vymedzené v tomto protokole sa budú vykladať a uplatňovať spôsobom, ktorý nie je diskriminačný vo vzťahu k osobám z dôvodov, že sú predmetom konania vymedzeného v článku 6 tohto protokolu. Výklad a uplatňovanie týchto opatrení bude v súlade s medzinárodne uznanými princípmi zákazu diskriminácie.

Článok 20
Riešenie sporov

		1. Štáty, zmluvné strany, sa budú usilovať riešiť spory týkajúce sa výkladu alebo uplatňovania tohto protokolu rokovaním.

		2. Akýkoľvek spor medzi dvoma alebo viacerými štátmi, zmluvnými stranami, týkajúci sa výkladu alebo aplikácie tohto protokolu, ktorý nie je možné v primeranej lehote vyriešiť rokovaním, sa na žiadosť jedného z týchto štátov, zmluvných strán, predloží na rozhodcovské konanie. Pokiaľ sa tieto štáty, zmluvné strany, v lehote šiestich mesiacov odo dňa predloženia žiadosti na rozhodcovské konanie nemôžu dohodnúť na jeho organizácii, ktorýkoľvek z týchto štátov, zmluvných strán, môže predložiť spor Medzinárodnému súdnemu dvoru, na základe žiadosti v súlade so Štatútom Medzinárodného súdneho dvora.

		3. Každý štát, zmluvná strana, môže pri podpise, ratifikácii, prijatí, schválení alebo pri prístupe k tomuto protokolu vyhlásiť, že sa nepovažuje byť viazaný odsekom 2 tohto článku. Ostatné štáty, zmluvné strany, nie sú viazané odsekom 2 tohto článku vo vzťahu ku akémukoľvek štátu, zmluvnej strane, ktorý urobil takúto výhradu.

		4. Akýkoľvek štát, zmluvná strana, ktorý urobil výhradu v súlade s odsekom 3 tohto článku, ju môže kedykoľvek odvolať oznámením generálnemu tajomníkovi Organizácie Spojených národov.

Článok 21
Podpis, ratifikácia, prijatie, schválenie a prístup

1. Tento protokol je otvorený na podpis pre všetky štáty od 12. do 15. decembra 2000 v Palerme, Talianska republika a následne v sídle Organizácie Spojených národov v New Yorku do 12. decembra 2002.

	2. Tento protokol je zároveň otvorený na podpis regionálnym organizáciám hospodárskej integrácie, pokiaľ aspoň jeden členský štát takejto organizácie podpísal tento protokol v súlade s odsekom 1 tohto článku.

	3. Tento protokol podlieha ratifikácii, prijatiu alebo schváleniu. Ratifikačné listiny, listiny o prijatí alebo schválení budú uložené u generálneho tajomníka Organizácie Spojených národov. Regionálna organizácia hospodárskej integrácie môže uložiť svoju ratifikačnú listinu, listinu o prijatí alebo schválení, ak aspoň jeden jej členský štát takto už urobil. V tejto ratifikačnej listine, listine o prijatí alebo schválení takáto organizácia stanoví rozsah svojich kompetencií vo vzťahu k otázkam, ktoré sú upravené týmto protokolom. Takáto organizácia zároveň oznámi depozitárovi akúkoľvek dôležitú zmenu rozsahu svojich kompetencií.

	4. Tento protokol je otvorený na prístup ktorémukoľvek štátu alebo ktorejkoľvek regionálnej organizácii hospodárskej integrácie, ktorej aspoň jeden členský štát je zmluvnou stranou tohto protokolu. Listiny o prístupe budú uložené u generálneho tajomníka Organizácie Spojených národov. Pri prístupe stanoví regionálna organizácia hospodárskej integrácie rozsah svojich kompetencií vo vzťahu k otázkam, ktoré sú upravené týmto protokolom. Takáto organizácia zároveň oznámi depozitárovi akúkoľvek dôležitú zmenu rozsahu svojich kompetencií.

Článok 22
Nadobudnutie platnosti

	1. Tento protokol nadobudne platnosť deväťdesiaty deň odo dňa uloženia štyridsiatej ratifikačnej listiny, listiny o prijatí, schválení alebo prístupe, avšak nenadobudne platnosť pred nadobudnutím platnosti dohovoru. Na účely tohto odseku sa akákoľvek listina uložená regionálnou organizáciou hospodárskej integrácie nepočíta navyše k počtu listín uložených členskými štátmi takejto organizácie.

	2. Pre každý štát alebo regionálnu organizáciu hospodárskej integrácie, ktoré ratifikujú, príjmu, schvália alebo pristúpia k tomuto protokolu po uložení štyridsiatej listiny, nadobudne tento protokol platnosť tridsiaty deň odo dňa uloženia príslušnej listiny takýmto štátom alebo organizáciou alebo dňom, keď tento protokol nadobudne platnosť podľa odseku 1 tohto článku, podľa tohto čo nastane neskôr.

Článok 23
Zmeny

	1. Po uplynutí piatich rokov od nadobudnutia platnosti tohto protokolu môže štát, zmluvná strana, navrhnúť zmenu tohto protokolu a zaslať ju generálnemu tajomníkovi Organizácie Spojených národov, ktorý následne postúpi navrhovanú zmenu štátom, zmluvným stranám, a Konferencii zmluvných strán dohovoru na účel posúdenia a rozhodnutia o tomto návrhu. Štáty, zmluvné strany tohto protokolu, zúčastnené na Konferencii zmluvných strán vyvinú všetko úsilie na dosiahnutie konsenzu vo veci každej zmeny. Ak sa vyčerpá všetko úsilie na konsenzus a dohoda nebude dosiahnutá, na prijatie zmeny sa ako posledná možnosť vyžaduje dvojtretinová väčšina hlasov štátov, zmluvných strán tohto protokolu, prítomných a hlasujúcich na zasadnutí Konferencie zmluvných strán.

	2. Regionálne organizácie hospodárskej integrácie vykonávajú vo veciach v rámci svojej kompetencie svoje hlasovacie právo podľa tohto článku s počtom hlasov rovnajúcim sa počtu ich členských štátov, ktoré sú zmluvnými stranami tohto protokolu. Takéto organizácie nevykonávajú svoje hlasovacie právo, ak ho vykonávajú ich členské štáty, a naopak.

	3. Zmena prijatá v súlade s odsekom 1 tohto článku podlieha ratifikácii, prijatiu alebo schváleniu štátmi, zmluvnými stranami.

	4. Zmena prijatá v súlade s odsekom 1 tohto článku nadobudne platnosť vo vzťahu k štátu, zmluvnej strane, deväťdesiat dní odo dňa uloženia ratifikačnej listiny, listiny o prijatí alebo schválení takejto zmeny u generálneho tajomníka Organizácie Spojených národov.

	5. Po tom ako zmena nadobudne platnosť, budú ňou viazané tie štáty, zmluvné strany, ktoré vyjadrili svoj súhlas ňou byť viazané. Ostatné štáty, zmluvné strany, budú naďalej viazané ustanoveniami tohto protokolu a akoukoľvek predchádzajúcou zmenou, ktorú ratifikovali, prijali alebo schválili.

Článok 24
Výpoveď

		1. Štát, zmluvná strana, môže tento protokol vypovedať písomným oznámením generálnemu tajomníkovi Organizácie Spojených národov. Výpoveď nadobudne platnosť jeden rok po dni prijatia oznámenia generálnym tajomníkom.

	2. Regionálna organizácia hospodárskej integrácie prestáva byť zmluvnou stranou tohto protokolu, ak ho vypovedia všetky jej členské štáty.

Článok 25
Depozitár a jazyky

Generálny tajomník Organizácie Spojených národov sa určuje za depozitára tohto protokolu. Originál tohto protokolu, ktorého anglické, arabské, čínske, francúzske, ruské a španielske znenie je rovnako autentické, bude uložený u generálneho tajomníka Organizácie Spojených národov.

	NA ZNAK TOHO dolupodpísaní, riadne na to svojimi vládami splnomocnení, podpísali tento protokol.

P R O T O K O L 
o prevencii, potláčaní a trestaní obchodovania s ľuďmi, osobitne 
so ženami a deťmi, doplňujúci Dohovor OSN proti nadnárodnému organizovanému zločinu

Preambula

Štáty, zmluvné strany tohto protokolu

	vyhlasujúc, že účinné kroky na predchádzanie a boj proti medzinárodnému obchodovaniu s ľuďmi, osobitne so ženami a deťmi, si vyžadujú komplexný medzinárodný prístup v krajinách pôvodu, tranzitu i určenia, ktorý zahrnuje opatrenia na prevenciu takéhoto obchodovania, trestanie obchodníkov a na ochranu obetí takýchto obchodov, vrátane ochrany ich medzinárodne uznaných ľudských práv,

	berúc do úvahy fakt, že napriek existencii mnohých medzinárodných nástrojov obsahujúcich pravidlá a praktické opatrenia proti vykorisťovaniu osôb, najmä žien a detí, neexistuje univerzálny nástroj, ktorý postihuje všetky aspekty obchodovania s ľuďmi,

	znepokojené, že v dôsledku absencie takéhoto nástroja osoby ohrozované obchodovaním nebudú dostatočne chránené,

	odvolávajúc sa na rezolúciu Valného zhromaždenia OSN č. 53/111 z 9. decembra 1998, v ktorej Valné zhromaždenie rozhodlo o ustanovení otvoreného medzivládneho Ad-hoc výboru za účelom vypracovania komplexného medzinárodného dohovoru proti nadnárodnému organizovanému zločinu a prerokovania vypracovania, okrem iného, medzinárodného nástroja venovaného obchodovaniu so ženami a deťmi,

	presvedčené, že doplnenie Dohovoru Organizácie Spojených národov proti nadnárodnému organizovanému zločinu o medzinárodný nástroj na prevenciu, potláčanie a trestanie obchodovania s ľuďmi, osobitne ženami a deťmi, bude užitočné pri prevencii a boji s týmto zločinom,

dohodli sa   t a k t o :

I. VŠEOBECNÉ USTANOVENIA

Článok 1
Vzťah k Dohovoru Organizácie spojených národov  proti nadnárodnému 
organizovanému zločinu

1. Tento protokol dopĺňa Dohovor proti nadnárodnému organizovanému zločinu. Bude interpretovaný  spolu s dohovorom.

2. Ustanovenia dohovoru sa uplatňujú mutatis mutandis na tento protokol, pokiaľ v ňom nie je ustanovené inak.

3. Trestné činy ustanovené v súlade s článkom 5 tohoto protokolu  sa považujú za ustanovené v súlade s dohovorom.

Článok 2
Cieľ

	Cieľom tohoto protokolu je:
(a) 	predchádzať a bojovať proti obchodovaniu s ľuďmi, venujúc osobitnú pozornosť ochrane žien a detí;
(b) 	chrániť a pomáhať obetiam takéhoto obchodovania pri plnom rešpektovaní ich ľudských práv; a
(c) 	presadzovať a podporovať spoluprácu medzi štátmi, zmluvnými stranami, s cieľom dosiahnuť tento cieľ.

Článok 3
Použitie pojmov

Na účely tohoto protokolu:
(a) 	„obchodovanie s ľuďmi„ je verbovanie, preprava, odovzdanie, prechovávanie alebo prevzatie ľudí pod hrozbou alebo použitím násilia alebo iných foriem donucovania, únosu, podvodu, ľsti, zneužitia právomoci alebo zraniteľného postavenia, alebo prijatia alebo poskytnutia platieb alebo prospechu na dosiahnutie súhlasu osoby majúcej kontrolu nad inou osobou s cieľom vykorisťovania. Vykorisťovanie zahrnuje, ako minimum, vykorisťovanie prostitúcie iných alebo iné formy sexuálneho vykorisťovania, nútenú prácu alebo služby, otroctvo alebo praktiky podobné otroctvu, nevoľníctvo, alebo odoberanie orgánov; 
(b) 	súhlas obete obchodovania s cieľom jej vykorisťovania uvedeného v písm. (a) tohto článku je irelevantný, ak bol použitý ktorýkoľvek zo spôsobov uvedených v písm. (a); 
(c) 	verbovanie, preprava, odovzdanie, prechovávanie alebo prijímanie detí s cieľom ich vykorisťovania je považované za „obchodovanie s ľuďmi„ dokonca aj v prípade, keď nie sú naplnené spôsoby uvedené v písm. (a) tohto článku;
(d) 	„dieťa„ znamená akúkoľvek osobu mladšiu ako osemnásť rokov.

Článok 4
Rozsah pôsobnosti

	Tento protokol, ak v ňom nie je ustanovené inak, sa uplatňuje na predchádzanie, vyšetrovanie a stíhanie trestných činov obchodovania s ľuďmi tak, ako sú ustanovené v súlade s článkom 5 tohto protokolu, ak sú tieto trestné činy svojou povahou nadnárodné a boli spáchané s účasťou organizovanej zločineckej skupiny, ako aj na ochranu obetí takýchto trestných činov.

Článok 5
Kriminalizácia

1. Každý štát, zmluvná strana, prijme také legislatívne a iné opatrenia, ktoré sú nevyhnutné na stanovenie konania vymedzeného v článku 3 tohto protokolu ako trestných činov, ak sú spáchané úmyselne.

2. Každý štát, zmluvná strana, prijme tiež také legislatívne a iné opatrenia, ktoré sú nevyhnutné na stanovenie ako trestných činov, ak ide o:
(a)  pokus spáchať trestný čin stanovený v súlade s odsekom 1 tohto článku za podmienok základných zásad svojho právneho systému; 
(b)  účastníctvo na trestnom čine stanovenom v súlade s odsekom 1 tohto článku; a
(c) organizovanie alebo riadenie iných osôb, aby spáchali trestný čin stanovený v súlade s odsekom 1 tohto článku.

II. OCHRANA OBETÍ OBCHODOVANIA S ĽUĎMI

Článok 6
Pomoc a ochrana obetiam obchodovania s ľuďmi

1. Vo vhodných prípadoch a v rozsahu, ktorý umožňuje vnútroštátne právo, štáty, zmluvné strany, ochránia súkromie a identitu obetí obchodovania s ľuďmi, vrátane, okrem iného tým, že právny proces v súvislosti s takýmto obchodovaním bude mať dôverný charakter.

2. Každý štát, zmluvná strana, zaistí, že jeho legislatíva alebo administratívny systém bude obsahovať opatrenia, ktoré zabezpečia obetiam trestných činov uvedených v tomto protokole v opodstatnených prípadoch:
(a) 	informácie o relevantných súdnych a správnych konaniach;
(b) 	pomoc, ktorá umožní, aby ich názory a záujmy boli predložené a posúdené na príslušných štádiách trestného konania proti páchateľom, a to spôsobom, ktorý sa nedotkne práva na obhajobu.

3. Každý štát, zmluvná strana, zváži implementáciu takých opatrení, ktoré poskytnú obetiam obchodovania s ľuďmi možnosť fyzického, psychického a sociálneho zotavenia, vo vhodných prípadoch v spolupráci s mimovládnymi organizáciami, inými relevantnými organizáciami a ďalšími zložkami občianskej spoločnosti, a to najmä zabezpečenie:
   (a) primeraného ubytovania;
   (b) poradenstva a informácií, predovšetkým o ich zákonných právach v jazyku, ktorému obete obchodovania s ľuďmi rozumejú;
   (c) lekárskej, psychickej a materiálnej pomoci; a
   (d) možností zamestnania, vzdelania a odborného výcviku.

4. Každý štát, zmluvná strana pri aplikovaní ustanovení tohto článku vezme do úvahy vek, pohlavie a osobitné požiadavky obetí obchodovania s ľuďmi, najmä zvláštne potreby detí, vrátane primeraného ubytovania, vzdelávania a starostlivosti.

5. Každý štát, zmluvná strana, vyvinie úsilie na zabezpečenie fyzickej bezpečnosti obetí obchodovania s ľuďmi, pokiaľ sa nachádzajú na jej území.

6. Každý štát, zmluvná strana, zabezpečí, že jej vnútroštátny právny systém bude obsahovať také opatrenia, ktoré poskytnú obetiam obchodovania s ľuďmi možnosť získať kompenzáciu za spôsobené škody.

Článok 7
Postavenie obetí obchodovania s ľuďmi v prijímajúcich krajinách

1. Okrem opatrení uvedených v článku 6 tohto protokolu, každý štát, zmluvná strana, zváži prijatie legislatívnych alebo iných vhodných opatrení, ktoré dovolia obetiam obchodovania s ľuďmi v opodstatnených prípadoch zotrvať na jej území dočasne alebo trvalo.

2. Pri implementácii ustanovení odseku 1 tohto článku každý štát, zmluvná strana, zodpovedajúco zváži humanitárne faktory a faktory súcitu.

Článok 8
Repatriácia obetí obchodovania s ľuďmi

1. Štát, zmluvná strana, ktorej je obeť obchodovania s ľuďmi štátnym príslušníkom alebo v ktorej mala právo trvalého pobytu v čase vstupu na územie prijímajúceho štátu, zmluvnej strany, bude napomáhať a akceptovať, s prihliadnutím na bezpečnosť osoby, návrat tejto osoby bez neprimeraného a neodôvodneného zdržania.

2. Keď štát, zmluvná strana, vracia obeť obchodovania s ľuďmi do krajiny, ktorej je obeť štátnym príslušníkom alebo v nej mala v čase vstupu na územie prijímajúceho štátu právo trvalého pobytu, tak takýto návrat sa uskutoční s ohľadom na bezpečnosť tejto osoby, ako i s ohľadom na právne aspekty týkajúce sa faktu, že táto osoba je obeťou obchodovania s ľuďmi a podľa možnosti bude na báze dobrovoľnosti.

3. Na žiadosť prijímajúceho štátu, zmluvnej strany, požiadaný štát, zmluvná strana, bez neprimeraného a neodôvodneného zdržania overí, či osoba, ktorá je obeťou obchodovania s ľuďmi, je jej štátnym príslušníkom alebo v nej mala v čase vstupu na územie prijímajúceho štátu právo trvalého pobytu.

4. V záujme uľahčenia návratu obete obchodovania s ľuďmi, ktorá nemá potrebné doklady, štát, zmluvná strana, ktorej je obeť štátnym príslušníkom alebo v nej mala v čase vstupu na územie prijímajúceho štátu právo trvalého pobytu, vysloví na základe žiadosti prijímajúceho štátu súhlas s vydaním takých cestovných dokladov alebo podľa potreby iného povolenia, ktoré môžu byť potrebné, aby sa jej umožnila cesta a opätovný vstup na jeho územie.

5. Tento článok sa nedotkne žiadneho práva poskytovaného obetiam obchodovania s ľuďmi podľa vnútroštátneho práva prijímajúceho štátu, zmluvnej strany.

6. Tento článok sa nedotkne žiadnej dvojstrannej alebo mnohostrannej zmluvy alebo dojednania, ktoré úplne alebo čiastočne upravujú návrat obetí obchodovania s ľuďmi.

III. PREVENCIA, SPOLUPRÁCA A INÉ OPATRENIA

Článok 9
Predchádzanie obchodovaniu s ľuďmi

1. Štáty, zmluvné strany vyvinú úsilie na vytvorenie jednotných postupov, programov a iných opatrení:
(a) 	na predchádzanie a boj proti obchodovaniu s ľuďmi; a
(b) 	na ochranu obetí obchodovania s ľuďmi, najmä žien a detí, aby sa opätovne nestali obeťami.

2. Štáty, zmluvné strany vyvinú úsilie na vykonanie opatrení, ako sú výskum, informačné a mediálne kampane a sociálne a ekonomické iniciatívy na predchádzanie a boj proti obchodovaniu s ľuďmi.

3. Postupy, programy a iné opatrenia ustanovené v súlade s týmto článkom zahrnú vhodnú spoluprácu s mimovládnymi organizáciami, inými dôležitými organizáciami alebo inými zložkami občianskej spoločnosti.

4. Štáty, zmluvné strany, prijmú alebo posilnia opatrenia, vrátane dvojstrannej alebo mnohostrannej spolupráce, ktoré zmiernia vplyv faktorov, akými sú chudoba, nízky stupeň rozvoja alebo nedostatočná rovnosť príležitostí, ktoré nútia osoby, zvlášť ženy a deti stať sa obeťami obchodovania.

5. Štáty, zmluvné strany, prijmú alebo posilnia legislatívne alebo iné opatrenia, akými sú vzdelávacie, sociálne alebo kultúrne opatrenia, vrátane dvojstranných alebo mnohostranných opatrení, s cieľom zabrániť dopytu po všetkých formách vykorisťovania ľudí, najmä žien a detí, ktoré vedú k nezákonnému obchodovaniu.

Článok 10
Výmena informácií a odborná príprava

1. Orgány presadzovania práva, imigračné a iné príslušné orgány v štátoch, zmluvných stranách, budú podľa potreby navzájom spolupracovať výmenou informácií v súlade s ich vnútroštátnym právom tak, aby mohli určiť:
(a)   či osoby prekračujúce alebo pokúšajúce sa prekročiť štátne hranice s cestovnými dokladmi patriacimi iným osobám alebo bez cestovných dokladov sú páchatelia alebo obete obchodovania s ľuďmi;
(b)  typy cestovných dokladov, ktoré osoby použili alebo sa pokúsili použiť pri prekračovaní štátnej hranice s cieľom obchodovať s ľuďmi; a
(c) prostriedky a metódy používané organizovanými zločineckými skupinami za účelom obchodovania s ľuďmi, vrátane naverbovania a prepravy obetí, ciest a väzieb medzi jednotlivcami a skupinami podieľajúcimi sa na obchodovaní s ľuďmi, a možné opatrenia na ich odhalenie.

2. Štáty, zmluvné strany zabezpečia alebo posilnia odbornú prípravu v prevencii obchodovania s ľuďmi pre úradníkov presadzujúcich právo, imigračných a iných zainteresovaných úradníkov. Odborná príprava má byť zameraná na metódy používané na prevenciu takého obchodovania, stíhanie obchodníkov a ochranu práv obetí, vrátane ochrany obetí pred obchodníkmi. Odborná príprava má tiež vziať do úvahy potrebu posúdiť ľudské práva a citlivé okolnosti súvisiace s problematikou detí a pohlaví a taktiež má podporovať spoluprácu s mimovládnymi organizáciami, s inými dôležitými organizáciami a ďalšími zložkami občianskej spoločnosti.

3. Štát, zmluvná strana, ktorý prijíma informácie, musí splniť každú požiadavku štátu, zmluvnej strany, ktorý poskytuje informácie a ktorý uplatňuje obmedzenie pri ich používaní. 

Článok 11
Opatrenia na hraniciach

1. Bez dotknutia medzinárodných záväzkov týkajúcich sa voľného pohybu osôb štáty, zmluvné strany, v možnom rozsahu posilnia také hraničné kontroly, ktoré môžu byť potrebné na predchádzanie a odhaľovanie obchodovania s ľuďmi.

2. Každý štát, zmluvná strana, prijme legislatívne alebo iné vhodné opatrenia na zabránenie, v prípustnom rozsahu, využívaniu dopravných prostriedkov prevádzkovaných komerčnými prepravcami pri páchaní trestných činoch ustanovených v súlade s článkom 5 tohto protokolu.

3. Kde je to vhodné a bez toho, aby boli dotknuté uplatniteľné medzinárodné dohovory, takéto opatrenia zahrnujú stanovenie záväzkov komerčných prepravcov, vrátane dopravnej spoločnosti alebo majiteľa alebo prevádzkovateľa akéhokoľvek dopravného prostriedku, aby sa ubezpečili, že všetci pasažieri sú držiteľmi cestovných dokladov, ktoré sú potrebné na vstup do prijímajúceho štátu.

4. Každý štát, zmluvná strana, prijme v súlade s vnútroštátnym právom nutné opatrenia na stanovenie sankcií za porušenie povinnosti uvedenej v odseku 3 tohto článku.

	5. Každý štát, zmluvná strana, zváži prijatie opatrení, ktoré umožnia v súlade s vnútroštátnym právom odoprenie vstupu alebo zrušenie víz pre osoby, ktorým bola preukázaná účasť na spáchaní trestných činov ustanovených v súlade s týmto protokolom.

6. Bez dotknutia článku 27 dohovoru, štáty, zmluvné strany, posúdia posilnenie spolupráce medzi svojimi úradmi hraničnej kontroly, okrem iného, zriadením a udržiavaním priamych komunikačných kanálov.

Článok 12
Bezpečnosť a kontrola dokladov

Každý štát, zmluvná strana, prijme také opatrenia, ktoré v rámci dostupných prostriedkov môžu byť potrebné:
(a)  na zabezpečenie toho, aby cestovné doklady alebo doklady totožnosti ním vydané mali takú kvalitu, aby nemohli byť jednoducho zneužité a ľahko sfalšované alebo protiprávne pozmenené, kopírované alebo vydané.
(b) na zabezpečenie nedotknuteľnosti a ochrany cestovných dokladov alebo dokladov totožnosti vydaných štátom, zmluvnou stranou, alebo v jeho mene a na zabránenie ich protiprávnemu vyhotoveniu, vydaniu alebo použitiu.

Článok 13
Legitímnosť a platnosť dokladov

	Na žiadosť iného štátu, zmluvnej strany, štát, zmluvná strana, v súlade so svojím vnútroštátnym právom v primeranej lehote overí legitímnosť a platnosť cestovného dokladu alebo dokladu totožnosti vydaného v jeho mene alebo, ktorý bol údajne v jeho mene vydaný a existuje podozrenie, že bol použitý na účely obchodovania s ľuďmi.

IV. ZÁVEREČNÉ USTANOVENIA

Článok 14
Ochranné ustanovenie

1. Nič v tomto protokole sa nedotkne práv, záväzkov a zodpovednosti štátov a jednotlivcov podľa medzinárodného práva, vrátane medzinárodného humanitárneho práva a medzinárodného práva ľudských práv, najmä  Dohovoru z roku 19511 a Protokolu z roku 19672 , ktoré súvisia s postavením utečencov a princípom nevypovedania tak, ako sú v nich obsiahnuté.

2. Opatrenia vymedzené v tomto protokole sa budú vykladať a uplatňovať spôsobom, ktorý nie je diskriminačný vo vzťahu k osobám z dôvodu, že sú obeťami obchodovania s ľuďmi. Výklad a uplatňovanie týchto opatrení bude v súlade s medzinárodne uznanými princípmi zákazu diskriminácie.

Článok 15
Riešenie sporov

1. Štáty, zmluvné strany vyvinú úsilie vyriešiť rokovaním spory týkajúce sa výkladu alebo uplatňovania tohto protokolu.

2. Akýkoľvek spor medzi dvoma alebo viacerými štátmi, zmluvnými stranami, týkajúci sa výkladu alebo uplatňovania tohto protokolu, ktorý nemôže byť vyriešený rokovaním v primeranej lehote, bude na žiadosť jedného z nich predložený na rozhodcovské konanie. Ak sa štáty, zmluvné strany v lehote šiestich mesiacov odo dňa podania žiadosti o rozhodcovské konanie nemôžu dohodnúť na organizácii rozhodcovského konania, ktorýkoľvek z týchto štátov, zmluvných strán môže spor predložiť Medzinárodnému súdnemu dvoru na základe podania v súlade so Štatútom dvora.

3. Každý štát, zmluvná strana, môže pri podpise, ratifikácii, prijatí, schválení alebo pri prístupe k tomuto protokolu vyhlásiť, že sa nepovažuje byť viazaný odsekom 2 tohto článku. Ostatné štáty, zmluvné strany, nie sú viazané odsekom 2 tohto článku vo vzťahu ku štátu, zmluvnej strane, ktorý urobil takúto výhradu.

4. Každý štát, zmluvná strana, ktorý urobil výhradu v súlade s odsekom 3 tohto článku, môže kedykoľvek túto výhradu odvolať oznámením generálnemu tajomníkovi Organizácie Spojených národov.

Článok 16
Podpis, ratifikácia, prijatie, schválenie a prístup

1. Tento protokol je otvorený na podpis všetkým štátom od 12. do 15. decembra 2000 v Palerme, Talianskej republike, a potom v sídle Organizácie Spojených národov v New Yorku, až do 12. decembra 2002.

2. Tento protokol je tiež otvorený na podpis regionálnym organizáciám hospodárskej integrácie, za predpokladu, že aspoň jeden členský štát takejto organizácie už tento protokol podpísal v súlade s odsekom 1 tohto článku.

3. Tento protokol podlieha ratifikácii, prijatiu alebo schváleniu. Ratifikačné listiny, listiny o prijatí alebo schválení budú uložené u generálneho tajomníka Organizácie Spojených národov. Regionálna organizácia hospodárskej integrácie môže uložiť svoju ratifikačnú listinu, listinu o prijatí alebo schválení, ak aspoň jeden jej členský štát už tak učinil. V tejto ratifikačnej listine, listine o prijatí alebo schválení táto organizácia oznámi rozsah jej kompetencií s ohľadom na problematiku riešenú protokolom. Táto organizácia taktiež oznámi depozitárovi  každú dôležitú zmenu v rozsahu jej kompetencií.

4. Tento protokol je otvorený na prístup ktorémukoľvek štátu alebo regionálnej organizácii hospodárskej integrácie, ktorej aspoň jeden členský štát je zmluvnou stranou tohto protokolu. Listiny o prístupe budú uložené u generálneho tajomníka Organizácie Spojených národov. Pri prístupe, regionálna organizácia hospodárskej integrácie oznámi rozsah jej kompetencií s ohľadom na problematiku riešenú týmto protokolom. Táto organizácia oznámi depozitárovi každú dôležitú  zmenu v rozsahu jej kompetencií.

Článok 17
Nadobudnutie platnosti

1. Tento protokol nadobudne platnosť v deväťdesiaty deň nasledujúci po dni uloženia štyridsiatej ratifikačnej listiny, listiny o prijatí, schválení alebo prístupe, avšak nenadobudne platnosť pred nadobudnutím platnosti dohovoru. Na účely tohto odseku, listina uložená regionálnou organizáciou hospodárskej integrácie nie je započítavaná navyše k počtu listín, ktoré boli uložené členskými štátmi tejto organizácie.

2. Pre každý štát alebo regionálnu organizáciu hospodárskej integrácie, ktorý ratifikuje, prijme, schváli tento protokol alebo k nemu pristúpi po uložení štyridsiatej listiny, nadobudne tento protokol platnosť v tridsiaty deň po uložení príslušnej listiny týmto štátom alebo organizáciou alebo dňom, keď tento protokol nadobudne platnosť podľa odseku 1 tohto článku, podľa toho, čo nastane neskôr.

Článok 18
Zmeny

1. Po uplynutí piatich rokov od nadobudnutia platnosti tohto protokolu, štát, zmluvná strana, môže navrhnúť zmenu a zaprotokolovať ju u generálneho tajomníka Organizácie 
Spojených národov, ktorý následne bude o navrhovanej zmene informovať štáty, zmluvné strany a Konferenciu zmluvných strán dohovoru s cieľom zvážiť a prijať rozhodnutie o tomto návrhu. Štáty, zmluvné strany tohto protokolu, zúčastnené na Konferencii zmluvných strán vyvinú všetko úsilie na to, aby dosiahli konsenzus v súvislosti s každou zmenou. Ak sa vyčerpá všetko úsilie na konsenzus a dohoda nebude dosiahnutá, ako posledná možnosť prijatia zmeny je hlasovanie, pričom na jej prijatie je potrebná dvojtretinová väčšina štátov, zmluvných strán tohto protokolu prítomných na Konferencii zmluvných strán a zúčastňujúcich sa hlasovania.

2. Regionálne organizácie hospodárskej integrácie si vo veciach v rámci ich kompetencie  uplatňujú ich hlasovacie právo uvedené v tomto článku s počtom hlasov rovnakým ako je počet ich členských štátov, ktoré sú zmluvnými stranami tohto protokolu. Tieto organizácie si neuplatňujú ich hlasovacie právo, ak si ho uplatňujú ich členské štáty a naopak.

3. Zmena prijatá v súlade s odsekom 1 tohto článku podlieha ratifikácii, prijatiu alebo schváleniu štátov, zmluvných strán.

4. Zmena prijatá v súlade s odsekom 1 tohto článku nadobudne platnosť pre štát, zmluvnú stranu v deväťdesiaty deň nasledujúci po dni uloženia jej ratifikačnej listiny, listiny o prijatí alebo schválení u generálneho tajomníka Organizácie Spojených národov.

5. Keď zmena nadobudne platnosť, bude zaväzovať tie štáty, zmluvné strany, ktoré vyslovili súhlas, že ňou budú viazané. Ostatné štáty, zmluvné strany budú stále viazané ustanoveniami tohto protokolu a všetkými zmenami, ktoré už predtým ratifikovali, prijali alebo schválili.

Článok 19
Výpoveď

1. Štát, zmluvná strana môže tento protokol vypovedať písomným oznámením generálnemu tajomníkovi Organizácie Spojených národov. Takáto výpoveď nadobudne účinnosť jeden rok po prijatí oznámenia generálnym tajomníkom.

2. Regionálna organizácia hospodárskej integrácie prestáva byť zmluvnou stranou tohto protokolu, keď protokol vypovedia všetky jej členské štáty.

Článok 20
Depozitár a jazyky

	1. Generálny tajomník Organizácie Spojených národov sa určuje za depozitára tohto protokolu.

2. Originál tohoto protokolu, ktorého anglické, arabské, čínske, francúzske, ruské a španielske znenie je rovnako autentické, bude uložený u generálneho tajomníka Organizácie Spojených národov.

	NA dÔkaz TOHO dolupodpísaní, riadne na to svojimi vládami splnomocnení, podpísali tento protokol.